再用前韵寄蔡天啟
作者：王安石
朝代：宋

paragraphs: 蔡侯東方來，取友無所挾。
翛翛一囊衣，偶以一書笈。
定林朝自炊，有匕或無筴。
時時羹藜藿，鑊大苦難燮。
驕頑遂敢侮，有甚觀駢脅。
澹然山谷中，變色未嘗輒。
始見類欺魄，寒暄粗酬接。
從容與之語，爛漫無不涉。
奇經可治疾，秘祝可解魘。
巫醫之所知，瞽史之所業。
載車必百兩，獨以方寸攝。
微言歸易悟，疾若髭赴鑷。
天機信卓越，學等何足躐。
縱談及既往，每與唐許協。
揚雄尚漢儒，韓愈真秦俠。
好大人謂狂，知微乃如諜。
惟初造文字，人惑鬼愁懾。
秦愚既改罪，新眊仍易疊。
六書遂失指，隸草矜敏捷。
誰珍壇山刻，共賞蘭亭帖。
東京一祭酒，收拾偶予愜。
少嘗妄思索，老懶因退怯。
侯方習篆籀，寸管靜嘗擪。
深原道德意，助我耕且獵。
昔功恐唐捐，異味今得饁。
京口媚學子，追師嘗劫劫。
陸贏淮汴糧，水僦湖海艓。
遠求而近遺，如目不見睫。
僞鳳易悅楚，真龍反驚葉。
聞予再三歎，往往心不厭。
或自逸而走，或呿而不嗋。
或嗤元郎漫，或訾白翁囁。
鑠金徒欲消，韞玉豈愁浥。
賢愚有定分，咄汝無喋喋。
跨鞍隨我遊，曳屣聯我跕。
照泉挹清泚，跂石緣嵬嶪。
東陂數鯈魚，西崦追蛺蝶。
翳林窺摶黍，藉草聽批頰。
黄尋遠蓮鬚，紅閱鄰杏靨。
荏苒光景流，楊園忽無葉。
扶痾歸未久，吾見喜寧帖。
褰裳告我去，祿仕當隨牒。
蕭晨秣款段，歸騎得追躡。
謂言循東路，復出西城堞。
行矣忍羈旅，無魚勿彈鋏。
天閑久索驥，駿足方騰蹀。
長驅勿驕矜，小踠亦勿惵。
鵬飛九萬里，勿借風一箑。
溟波浩難窮，勉自養鱗鬣。
爵祿實天械，功名爲接摺。
寧能復與我，摇漾秦淮檝。
附書勿辭頻，隔歲期滿篋。